《兴济》
明代·刘子壮

邑赋才三里，邑居未百家。走往问官吏，迎送礼何差。

今年河口决，县令沉水涯。一尉久不补，广文署坐衙。

有民如鸟兽，何况少菽麻。念此清盛时，地复近京华。

乃令不学人，等官如泥沙。哀此妇子困，彼死将谁嗟。

中夕念东南，河患遍潦洼。将毋同此邑，而又万里遐。

心魂伤谡谡，注目寒原花。

作者简介：刘子壮（1609-1652）字克猷，号稚川。湖北黄冈人，顺治六年（1649）一甲第一名进士，授翰林院修撰，著有《屺思堂文集》八卷，《屺思堂诗集》不分卷。